CELEX: 
Language: et
Date: 2017-02-28 00:00:00
Title: KOMISJONI DELEGEERITUD MÄÄRUS (EL) …/…, kasutuskohas valmistatavate puistetselluloosist soojusisolatsioonitoodete horisontaalse vajumise ja lühiajalise veeimenduvuse klassifitseerimise kohta standardi EN 15101-1 alusel vastavalt Euroopa Parlamendi ja nõukogu määrusele (EL) nr 305/2011

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 9. märtsi 2011. aasta määruses (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ,
                  1
                tunnustatakse ehitustoodete põhiomaduste toimivusklasside kehtestamiseks peamiselt kahte alternatiivi. Artikli 27 lõike 1 ja artikli 60 punkti f kohaselt saab seda teha komisjoni delegeeritud õigusaktide kaudu ning artikli 27 lõikes 2 lubatakse selleks kasutada harmoneeritud standardeid, lähtudes läbivaadatud volitusest. Artikli 27 lõike 2 esimese lõigu kohaselt kasutavad Euroopa standardiorganisatsioonid kõnealuseid klasse harmoneeritud standardites, kui komisjon on need klassid kehtestanud.
            
            
               Määruse (EL) nr 305/2011 artikli 2 punktis 7 esitatud määratluse kohaselt tähendab mõiste „klass“ ehitustoodete toimivustasemete vahemikku, mis on piiritletud väikseima ja suurima väärtusega. Määruses (EL) nr 305/2011 märgitud klassid tähistavad seega alati toote kindlaks määratud toimivuse konkreetset vahemikku.
            
            
               Lisaks sellele ei eristata määruses (EL) nr 305/2011 erinevalt sellele eelnenud nõukogu direktiivist 89/106/EMÜ erinevat liiki klasse lähtuvalt nende päritolust. Komisjoni kehtestatud toimivusklasse ja Euroopa standardiorganisatsioonide kehtestatud toimivusklasse tunnustatakse ja järgitakse seega üpris sarnasel viisil.
            
            
               Lisaks sellele tuleks kogu toimivuse klassifitseerimine määratleda lahtiselt, hõlmates kõnealuse standardiga reguleeritud toodete konkreetse põhiomaduse kõiki võimalikke toimivustasemeid. Vastasel juhul määrataks samal ajal kindlaks kõnealuse toimivuse piirmäär.
            
            
               Euroopa Standardikomitee (edaspidi „CEN“) võttis vastu Euroopa tootestandardi EN 15101-1 kasutuskohas valmistatavate puistetselluloosist (LFCI) soojusisolatsioonitoodete kohta septembris 2013. Standard sisaldab sellega hõlmatud toodete toimivuse klassifikatsiooni seoses kahe põhiomadusega, esiteks vajumine horisontaalsete rakenduste, pööningute ja põrandate puhul, mille jaoks on kasutusele võetud seitse toimivusklassi, ning teiseks lühiajaline veeimendumine, mille jaoks on kasutusele võetud kaks toimivusklassi.
            
            
               Horisontaalset vajumist käsitlev klassifikatsioon erineb harmoneeritud tootestandardis EN 14064-1 kasutatud klassifikatsioonist, mis hõlmab teatavaid mineraalvillast soojusisolatsioonitooteid. Kättesaadava teabe kohaselt ei ole olemasolevad toimivusklassid kõnealuse toote jaoks piisavad, sest kui põhimaterjalina kasutatakse tselluloosi, on horisontaalne vajumine üldjuhul suurem. Et laiendada klassifikatsiooni nõnda, et see hõlmaks kõnealuse konkreetse põhiomaduse kõiki võimalikke toimivusvahemikke, lisati klassifikatsioonile ka ülemised toimivustasemed; st varasemale klassifikatsioonile lisandus neli uut klassi. See sarnaneb teatavate liikmesriikide suhtes kasutatava praktikaga.
            
            
               Teine klassifikatsioon lühiajalise veeimenduvuse kohta on seotud tselluloosist soojusisolatsioonitoodete tavapärase kavandatud kasutusotstarbega. Neid tooteid ei tuleks kasutada, kui veekindlus ei ole tagatud. Et vältida toimivuse varjatud piirmäära kehtestamist, peaks kõnealune klassifikatsioon jääma lahtiseks. Selleks tuleks Euroopa Standardikomitees 2013. aasta septembris vastu võetud standardi EN 15101-1 klassifikatsiooni lisada üks ülemine klass. Kõnealuste toodete puhul on peetud vajalikuks korrigeerida ka klassifikatsiooni tagamaks, et lühiajalise veeimenduvuse klassifikatsioon hõlmab toodete kõiki toimivustasemeid. CENis on praegu pooleli standardi EN 15101-1 kõnealuse uue versiooni koostamine.
            
            
               Kuna määruse (EL) nr 305/2011 kohaselt oleks selleks, et Euroopa standardiorganisatsioonid saaksid ise võtta harmoneeritud standardis kasutusele uued klassifikatsioonid, vaja anda uus läbivaadatud volitus, mida ei ole tehtud, peetakse otstarbekamaks kasutada käesolevat delegeeritud määruse eelnõud.
            
            
               Ei peetud otstarbekaks lisada määruse eelnõu kohaldamisalasse muid standardis EN 15101-1 sisalduvaid toimivuse klassifikatsioone, kuna vastavalt määrusele (EL) nr 305/2011 peetakse sellistes harmoneeritud standardites sisalduvaid klassifikatsioone, mille viide on avaldatud Euroopa Liidu Teatajas, vastavalt direktiivile 89/106/EMÜ kohaldatavaks määruse (EL) nr 305/2011 alusel, ilma et oleks vaja võtta täiendavaid meetmeid.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Ehitustoodete nõuanderühm arutas määruse eelnõud oma 14. juuni 2016. aasta koosolekul ning see esitati ekspertidele kirjalikuks konsultatsiooniks ajavahemikul 31. mai 2016 kuni 28. juuni 2016. Enne seda anti kõigile liikmesriikidele võimalus nimetada eksperte konsulteerimises osalemiseks. Lisaks ekspertidele konsulteeriti ka teiste väliste sidusrühmadega. Nõuanderühmas arutlusel olnud ja kirjaliku konsulteerimisega seotud dokumendid saadeti üheaegselt Euroopa Parlamendile ja nõukogule, nagu on ette nähtud delegeeritud õigusakte käsitlevas ühises seisukohas. Kõigi eelnevate konsultatsioonide käigus esitatud märkusi võeti arvesse eelnõu lõpliku versiooni koostamisel, mis esitati talitustevaheliseks konsulteerimiseks.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Vastavalt määruse (EL) nr 305/2011 artiklile 27 võib kehtestada toimivusklassid seoses ehitustoodete põhiomadustega. Artikli 27 lõike 1 ja artikli 60 punkti f kohaselt saab seda teha komisjoni delegeeritud õigusaktide kaudu. Artikli 27 lõike 2 esimese lõigu kohaselt kasutavad Euroopa standardiorganisatsioonid kõnealuseid klasse harmoneeritud standardites, kui komisjon on need klassid kehtestanud.
            
            
               Määruse (EL) nr 305/2011 artikli 2 punkti 7 kohaselt tähendab mõiste „klass“ ehitustoodete toimivustasemete vahemikku, mis on piiritletud väikseima ja suurima väärtusega. Määruses (EL) nr 305/2011 ei eristata erinevat liiki klasse. Komisjoni kehtestatud toimivusklasse ja Euroopa standardiorganisatsioonide kehtestatud toimivusklasse tunnustatakse ja järgitakse seega üpris sarnasel viisil.
            
            
               Kuna määruse (EL) nr 305/2011 kohaselt oleks selleks, et Euroopa standardiorganisatsioonid saaksid ise võtta harmoneeritud standardis kasutusele uue toimivuse klassifikatsiooni, vaja anda uus läbivaadatud volitus, mida ei ole tehtud, peetakse otstarbekamaks kasutada käesolevat delegeeritud määruse eelnõud.
            
            
               Nimetatud põhjustel tuleks võtta vastu määruse eelnõu, et kehtestada kasutuskohas valmistatavatele puistetselluloosist soojusisolatsioonitoodetele uued toimivusklassid Euroopa standardi EN 15101 -1 alusel.
            
            
               Määruse eelnõu vastab proportsionaalsuse põhimõttele. See leevendab teatavaid probleeme, mille on põhjustanud määruse (EL) nr 305/2011 mõju ehitustoodete toimivuse klassifitseerimissüsteemide loomisele, ning seetõttu on see kasulik kogu Euroopa ehitustööstusele.
            
         
         
            
               KOMISJONI DELEGEERITUD MÄÄRUS (EL) …/…,
            
            
               24.2.2017,
            
            
               kasutuskohas valmistatavate puistetselluloosist soojusisolatsioonitoodete horisontaalse vajumise ja lühiajalise veeimenduvuse klassifitseerimise kohta standardi EN 15101-1 alusel vastavalt Euroopa Parlamendi ja nõukogu määrusele (EL) nr 305/2011
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ,
                  2
                eriti selle artikli 27 lõiget 1,
            
            
               ning arvestades järgmist:
            
            
               1.
                     Kui komisjon ei ole kehtestanud ehitustoodete põhiomaduste toimivusklasse, siis võivad need määruse (EL) nr 305/2011 artikli 27 lõike 2 kohaselt kehtestada Euroopa standardiorganisatsioonid, aga ainult lähtudes läbivaadatud volitusest.
            
            
               2.
                     Euroopa tootestandard EN 15101-1 kasutuskohas valmistatavate puistetselluloosist (LFCI) soojusisolatsioonitoodete kohta sisaldab sellega hõlmatud toodete toimivuse klassifikatsiooni seoses põhiomadustega „vajumine horisontaalsete rakenduste, pööningute ja põrandate puhul“ ja „lühiajaline veeimendumine“. Need klassifikatsioonid on samm edasi kõnealuste toodete siseturu konsolideerimise suunas.
            
            
               3.
                     Kõnealuste uute klassifikatsioonide kehtestamiseks ei ole antud läbivaadatud volitust.
            
            
               4.
                     Seega tuleks luua uus klassifitseerimissüsteem, mida kasutatakse standardiga EN 15101-1 hõlmatud toodete jaoks,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Kasutuskohas valmistatavate puistetselluloosist (LFCI) soojusisolatsioonitoodete toimivus, mis on seotud nende põhiomadustega „vajumine horisontaalsete rakenduste, pööningute ja põrandate puhul“ ja „lühiajaline veeimendumine,“ klassifitseeritakse kooskõlas lisas sätestatud klassifitseerimissüsteemiga.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 24.2.2017
            
            
               
                     Komisjoni nimel
               
            
         
         
            
               
                     president
                     Jean-Claude JUNCKER
               
            
         
         
            
                  
                     (1)
                  ELT L 88, 4.4.2011, lk 5.
               
               
                  
                     (2)
                  ELT L 88, 4.4.2011, lk 5.
               
            
      
    ---documentbreak--- 
      
         
         
            
               LISA
            
            
               Tabel 1: Vajumisega seonduvad klassid horisontaalsete rakenduste, pööningute ja põrandate puhul
            
            
                     
                        Klass 
                     
                  
                  
                     
                  
               
                     
                        SH 0 
                     
                  
                  
                     
                        Mõõdetav vajumine puudub (≤ 1 %) 
                     
                  
               
                     
                        SH 5 
                     
                  
                  
                     
                        ≤ 5 % 
                     
                  
               
                     
                        SH 10 
                     
                  
                  
                     
                        ≤ 10 % 
                     
                  
               
                     
                        SH 15 
                     
                  
                  
                     
                        ≤ 15 % 
                     
                  
               
                     
                        SH 20 
                     
                  
                  
                     
                        ≤ 20 % 
                     
                  
               
                     
                        SH 25 
                     
                  
                  
                     
                        ≤ 25 % 
                     
                  
               
                     
                        SH 30 
                     
                  
                  
                     
                        > 25 % 
                     
                  
               
            
               Tabel 2: Lühiajalise veeimendumisega seonduvad klassid
            
            
                     
                        Klass 
                     
                  
                  
                     
                  
               
                     
                        WS 1 
                     
                  
                  
                     
                        ≤ 1,0 kg/m2 
                     
                  
               
                     
                        WS 2 
                     
                  
                  
                     
                        ≤ 2,0 kg/m2
                     
                  
               
                     
                        WS 3
                     
                  
                  
                     
                        > 2,0 kg/m2